**1-4-2020 KAΛΟ ΜΗΝΑ!!! (ΠΡΟΣΟΧΗ! ΜΗ ΣΑΣ ΓΕΛΑΣΟΥΝ)**

 Η [**1η Απριλίου**](https://www.cnn.gr/eidhseis/tag/24149/prwtaprilia) είναι μια ημέρα στενά συνδεδεμένη με τα… ψέματα –τα **περισσότερα** **καλοπροαίρετα** που υπηρετούν το έθιμο της ημέρας. Το περίεργο αυτό **έθιμο**, στηρίζεται στη δοξασία ότι όποιος καταφέρει με το ψέμα του να κοροϊδέψει τον άλλον, θα έχει καλή τύχη.

**Πώς ξεκίνησε το έθιμο:**

Μία εκδοχή θέλει τα ψέματα της Πρωταπριλιάς να είναι ένα έθιμο που μας έχει έρθει **από τους Κέλτες** που φημίζονταν για τις ικανότητές τους στο ψάρεμα. Η εποχή του ψαρέματος ξεκινούσε την 1η Απριλίου, αν και εκείνη την εποχή τα ψάρια πιάνονται δύσκολα. Έτσι, οι ψαράδες έλεγαν ψέματα σχετικά με το πόσα ψάρια έχουν πιάσει, συνήθεια που με τα χρόνια μετατράπηκε σε έθιμο.

Η δεύτερη εκδοχή, θέλει το έθιμο να μας έχει έρθει **από τη Γαλλία του 16ου αιώνα.** Οι Γάλλοι γιόρταζαν την Πρωτοχρονιά τους την 1η Απριλίου μέχρι το 1564, οπότε και αυτό άλλαξε και γιόρταζαν όπως όλοι την 1η Ιανουαρίου. Όμως υπήρχαν αντιδράσεις και δεν ήταν λίγοι εκείνοι που συνέχιζαν να γιορτάζουν την Πρωτοχρονιά την 1η Απριλίου και οι υπόλοιποι, θέλοντας να τους πειράξουν, τους έστελναν δώρα. Αυτό το πείραγμα, μετατράπηκε με τον καιρό σε έθιμο. Το έθιμο δεν άργησε να έρθει **στην Ελλάδα**, όπου κάθε χρόνο παραδοσιακά την 1η Απριλίου λέμε αθώα ψέματα για να ξεγελάσουμε το θύμα μας.

**To γνωρίζατε αυτό;** Α) Στις ΗΠΑ υπάρχει **Μουσείο... Φάρσας**. Στο μουσείο ή στην ιστοσελίδα του (www.museumofhoaxes. com) μπορεί κανείς να δει μερικές από τις πιο... επικές φάρσες της Πρωταπριλιάς.

Β) Ο βαρόνος Μινχάουζεν ήταν ο **μεγαλύτερος ψεύτης όλων των εποχών**.

Γ) Σύμφωνα με μια αμερικανική έρευνα, καθημερινά, λέμε 25 ψέματα κατά μέσο όρο.

Αλλά όλα αυτά, μέρα που είναι, τα πιστεύετε;

**Σπουδαίες ατάκες και ρήσεις για το ψέμα:**

«Το ψέμα είναι ανανδρία» – Νίκος Καζαντζάκης, Έλληνας συγγραφέας.

«Οποιος λέει πολλά ψέματα πρέπει να έχει πολύ καλή μνήμη» – Κοϊντιλιανός, Ρωμαίος ρήτορας.

«Την αλήθεια τη “φτιάχνει” κανείς, ακριβώς όπως φτιάχνει και το ψέμα» – Οδυσσέας Ελύτης, ποιητής.

 **Καλό μήνα**, λοιπόν, και να θυμάστε αυτό που είχε γράψει ο Γάλλος συγγραφέας Αλμπέρ Καμύ:

*«Ελεύθερος είναι εκείνος που μπορεί να ζει χωρίς να λέει ψέματα».*

 Για το τέλος σας δίνω τους στίχους ενός παλιού τραγουδιού που <<μυρίζει>> άνοιξη και αγάπη! Διαβάστε το και σιγοτραγουδήστε το:

**Απρίλη μου** (Στίχοι και μουσική :Μίκης Θεοδωράκης)

Απρίλη μου, Απρίλη μου ξανθέ
και Μάη μυρωδάτε, καρδιά μου πώς αντέ
Καρδιά μου πώς, καρδιά μου πώς αντέχεις
μέσα στην τόση αγάπη και στις τόσες ομορφιές.

Γιομίζ’ η γειτονιά τραγούδια και φιλιά.
Την κοπελιά μου τη λένε Λενιώ
Την κοπελιά μου τη λένε Λενιώ
Την κοπελιά μου τη λένε Λενιώ, μα το `χω μυστικό.

Αστέρι μου, αστέρι μου χλωμό
του φεγγαριού αχτίδα στο γαϊτανόφρυδο.
Στο γαϊτανο , στο γαϊτανοφρυδό σου
κρεμάστηκε η καρδιά μου σαν το πουλάκι στο ξόβεργο.

Γιομίζ’ η γειτονιά...

Λουλούδι μου, λουλούδι μυριστό
και ρόδο μυρωδάτο, στη μάνα σου θα `ρθω
στη μάνα σου, στη μάνα σου θα `ρθω
να πάρω την ευχή της και το ταίρι που αγαπώ

Γιομίζ’ η γειτονιά...

Με πολλή αγάπη…από τη δασκάλα σας!